Diari Oficial de la Generalitat Valenciana


Sumari del DOGV 8634, del 13-09-2019 (2019/7713)

RESOLUCIÓ de 26 de juliol de 2019, de la Direcció General del Servei Valencià d'Ocupació i Formació, per la qual s'aproven, per a l'exercici 2020, dues convocatòries de proves dirigides a l'avaluació de les competències clau necessàries per a cursar amb aprofitament la formació corresponent a certificats de professionalitat de nivells 2 i 3 en l'àmbit de la formació professional per a l'ocupació a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8634

Data del DOGV
:   13-09-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/7713


Data del document
:   26-07-2019

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * examen

RESOLUCIÓ de 26 de juliol de 2019, de la Direcció General del Servei Valencià d'Ocupació i Formació, per la qual s'aproven, per a l'exercici 2020, dues convocatòries de proves dirigides a l'avaluació de les competències clau necessàries per a cursar amb aprofitament la formació corresponent a certificats de professionalitat de nivells 2 i 3 en l'àmbit de la formació professional per a l'ocupació a la Comunitat Valenciana. [2019/7713]  
  
En data 24 de juliol de 2017, es va publicar en el Diari Oficial de la Generalitat Valenciana l'Ordre 16/2017, de 20 de juliol, de la Conselleria d'Economia Sostenible, Sectors Productius, Comerç i Treball, per la qual es regulen les proves d'avaluació de les competències clau necessàries per a cursar amb aprofitament la formació corresponent a certificats de professionalitat de nivells 2 i 3 de qualificació, i també la certificació d'aquestes a la Comunitat Valenciana.  
  
En virtut del que s'ha previst en l'article 5 d'aquesta ordre, és procedent dictar una resolució per la qual s'aproven, per a l'exercici 2020, dues convocatòries de proves d'avaluació de les competències clau necessàries per a cursar amb aprofitament la formació corresponent a certificats de professionalitat de nivells 2 i 3 de qualificació. D'acord amb el Consell Valencià de Formació Professional, resolc:  
  
Primer. Objecte i àmbit d'aplicació  
L'objecte de la present resolució és aprovar, per a l'exercici 2020, dues convocatòries de proves d'avaluació de les competències clau necessàries per a cursar amb aprofitament la formació corresponent a certificats de professionalitat de nivells 2 i 3 en l'àmbit de la Comunitat Valenciana.  
Les proves de competències clau que es convoquen són les següents:  
- Comunicació en valencià, nivell 2.  
- Comunicació en llengua castellana, nivell 2.  
- Comunicació en llengua estrangera: anglés, nivell 2.  
- Matemàtiques, nivell 2.  
- Comunicació en valencià, nivell 3.  
- Comunicació en llengua castellana, nivell 3.  
- Comunicació en llengua estrangera: anglés, nivell 3.  
- Matemàtiques, nivell 3.  
Les persones interessades poden inscriure's en totes o en alguna de les proves de competències clau convocades.  
  
Segon. Persones destinatàries i requisits de participació  
Poden participar en aquestes proves les persones que, en la data de finalització del termini de presentació de sol·licituds d'aquesta convocatòria, tinguen complits 16 anys i no reunisquen cap dels requisits establits en l'article 20.2 del Reial decret 34/2008, que s'indiquen a continuació:  
Per a la prova d'avaluació de competències clau de nivell 2:  
a) Estar en possessió del títol de graduat en Educació Secundària Obligatòria.  
b) Estar en possessió d'un certificat de professionalitat de nivell 2.  
c) Complir el requisit acadèmic d'accés als cicles formatius de grau mitjà, o bé haver superat les corresponents proves d'accés convocades per les administracions educatives.  
d) Haver superat la prova d'accés a la universitat per a majors de 25 anys o 45 anys.  
Per a la prova d'avaluació de competències clau de nivell 3:  
a) Estar en possessió del títol de Batxillerat.  
b) Estar en possessió d'un certificat de professionalitat de nivell 3.  
c) Complir el requisit acadèmic d'accés als cicles formatius de grau superior, o bé haver superat les corresponents proves d'accés convocades per les administracions educatives.  
d) Haver superat la prova d'accés a la universitat per a majors de 25 anys o 45 anys.  
  
Tercer. Termini i forma de presentació de sol·licituds  
El termini de presentació de sol·licituds serà:  
- Primera convocatòria de 2020: del dia 14 d'octubre al dia 13 de novembre de 2019, ambdós inclusivament.   
- Segona convocatòria de 2020: del dia 9 de març al 8 d'abril de 2020, ambdós inclusivament.   
Les persones interessades han de presentar una única sol·licitud per a cada convocatòria, en la qual assenyalaran les proves de competències clau en què vulguen participar.  
Les sol·licituds s'han de presentar:  
A) Presencialment: en imprés normalitzat en el registre de qualsevol Espai LABORA o LABORA Formació del Servei Valencià d'Ocupació i Formació, sense perjudici de poder presentar-la en els altres llocs previstos en la normativa vigent en matèria de procediment administratiu comú de les administracions públiques.  
b) Telemàticament: a través de l'accés ubicat en la pàgina web de LABORA (http://www.labora.gva.es/es/competencias-clave). Per a això, el o la sol·licitant ha de disposar de firma electrònica avançada (certificat reconegut per a ciutadans), o bé de codi AutoServef.  
En ambdós supòsits, la persona sol·licitant es responsabilitza que les dades contingudes en la sol·licitud són certes i que és conscient que la falsedat d'aquestes pot comportar la pèrdua del dret de realització de la prova o l'anul·lació de les qualificacions obtingudes.  
  
Quart. Llista provisional i definitiva de persones admeses i excloses  
  
Finalitzat el termini d'inscripció, es publicaran en la pàgina web de LABORA (http://www.labora.gva.es/es/competencias-clave) les llistes provisionals de persones admeses i excloses.  
Aquestes llistes provisionals estaran organitzades per província i amb indicació de la seu assignada on cada participant realitzarà la prova. Per a l'assignació de la seu on es realitzarà la prova, es tindrà en compte el criteri de proximitat del domicili indicat en la sol·licitud d'inscripció i estarà en funció del nombre de sol·licituds presentades i les seus disponibles.  
En el cas de les persones excloses, les llistes provisionals explicitaran el motiu d'exclusió, perquè puguen esmenar els defectes en què hagen incorregut en la seua sol·licitud, o realitzar les al·legacions que consideren convenient en el termini de cinc dies hàbils a partir de l'endemà de la publicació. Aquestes al·legacions s'han de presentar en qualsevol Espai LABORA o LABORA Formació del Servei Valencià d'Ocupació i Formació i s'han de dirigir a la Direcció General d'Ocupació i Formació.  
Amb una antelació d'un mínim de cinc dies hàbils respecte de la realització de les proves, es faran públiques pel mateix mitjà les llistes definitives.  
La data prevista de celebració de les proves és:  
- Primera convocatòria de 2020: el divendres dia 31 de gener de 2020.   
- Segona convocatòria de 2020: el divendres dia 5 de juny de 2020.  
No obstant això, amb la publicació de les llistes definitives s'indicarà la data definitiva, i també els mitjans i materials auxiliars la utilització dels quals s'autoritze, si és el cas. En cap cas es permetrà l'ús de dispositius mòbils durant la realització de les proves.  
  
Cinqué. Atenció a les persones amb diversitat funcional  
S'adoptaran les mesures necessàries perquè les persones amb diversitat funcional que han de realitzar les proves puguen fer-ho amb les adaptacions que necessiten.  
Les persones amb diversitat funcional ho han de fer constar en la sol·licitud de participació en les proves, a la qual han d'adjuntar el certificat emés pel personal tècnic competent que especifique les adaptacions necessàries que cal portar a cap per a la realització de la prova.  
  
  
Sisé. Identificació de les persones participants  
El personal responsable de controlar la realització de la prova pot requerir, en qualsevol moment, la identificació de les persones participants, les quals han d'acreditar-se mitjançant l'exhibició del document oficial d'identitat, passaport o permís de conducció, en vigor, sense que siga vàlida la còpia dels documents esmentats.  
  
Seté. Nomenament de personal de suport a la Comissió d'Avaluació  
  
D'acord amb el que s'ha establit en l'article 8 de l'Ordre 16/2017, de 20 de juliol, abans mencionada, per a garantir un correcte desenvolupament de les proves, es pot incorporar a la Comissió d'Avaluació, tant de personal de suport com es considere necessari.  
a) En cada seu on es realitzen les proves es constituirà una subcomissió presidida per personal de LABORA i integrada, a més, per un mínim de quatre membres, designats per la Direcció General de Centres i Personal Docent de la Conselleria d'Educació, Investigació, Cultura i Esport, a seleccionar entre el professorat de centres públics de formació de persones adultes que impartisca docència de mòduls formatius dels camps de coneixement o àmbits d'experiència directament relacionats amb les competències clau a avaluar.  
  
Per a la constitució de les subcomissions, primarà el criteri de proximitat al centre on es realitze la prova, de manera que, preferentment, es triarà professorat que preste serveis en la mateixa localitat o, si no fora possible, en localitats pròximes a la seu de la subcomissió.  
  
b) La Direcció General d'Ocupació i Formació del Servei Valencià d'Ocupació i Formació, a proposta de la Direcció General de Centres i Personal Docent de la Conselleria d'Educació, Investigació, Cultura i Esport, nomenarà el personal de suport encarregat d'elaborar les proves d'avaluació de les competències clau necessàries per a cursar amb aprofitament la formació corresponent a certificats de professionalitat de nivells 2 i 3 en l'àmbit de la Comunitat Valenciana.  
  
S'elaborarà una prova per a cada una de les competències clau que es convoquen en el resolc 1 d'aquesta resolució. Elaborades aquestes proves, es remetran a la Comissió d'Avaluació, amb una antelació mínima de dos mesos respecte de la data de realització.  
c) La Direcció General d'Ocupació i Formació del Servei Valencià d'Ocupació i Formació pot nomenar, a proposta de la Direcció General de Centres i Personal Docent de la Conselleria d'Educació, Investigació, Cultura i Esport, el personal de suport encarregat d'avaluar les proves d'avaluació de les competències clau necessàries per a cursar amb aprofitament la formació corresponent a certificats de professionalitat de nivell 3 en l'àmbit de la Comunitat Valenciana.  
  
Les indemnitzacions i gratificacions a percebre per les persones integrants de la Comissió, i també pel personal de suport que s'hi incorpore, seran les establides en el decret del Govern Valencià sobre indemnitzacions per raó del servei i gratificacions per serveis extraordinaris vigent.  
  
Huité. Estructura i funcionament de les proves  
Les proves són de caràcter presencial.  
D'acord amb el que s'ha previst en l'article 5.1 i 9 de l'Ordre 16/2017, de 20 de juliol, de la Conselleria d'Economia Sostenible, Sectors Productius, Comerç i Treball, per la qual es regulen les proves d'avaluació de les competències clau necessàries per a cursar amb aprofitament la formació corresponent a certificats de professionalitat de nivells 2 i 3 de qualificació, així com la certificació d'aquestes a la Comunitat Valenciana, les proves s'estructuren en dues sessions per a cada un dels nivells que es convoquen:  
- Proves de nivell 2.  
Les proves d'avaluació de competències clau de nivell 2 se celebraran al matí en dues sessions. La primera sessió s'iniciarà a les 09.00 hores i finalitzarà a les 11.00 hores, i estarà dedicada a la realització de la prova per a l'acreditació de la competència clau Comunicació en llengua castellana, nivell 2, i de la prova per a l'acreditació de la competència clau Matemàtiques, nivell 2. Finalitzada aquesta primera sessió, està previst un descans de 30 minuts.  
La segona sessió s'iniciarà a les 11.30 hores i finalitzarà a les 13.30 hores, i estarà dedicada a la realització de la prova per a l'acreditació de la competència clau Comunicació en valencià, nivell 2, i de la prova per a l'acreditació de la competència clau Comunicació en llengua estrangera: anglés, nivell 2.  
- Proves de nivell 3.  
Les proves d'avaluació de competències clau de nivell 3 se celebraran a la vesprada en dues sessions. La primera sessió s'iniciarà a les 16.00 hores i finalitzarà a les 18.00 hores, i estarà dedicada a la realització de la prova per a l'acreditació de la competència clau Comunicació en llengua castellana, nivell 3, i de la prova per a l'acreditació de la competència clau Matemàtiques, nivell 3. Finalitzada aquesta primera sessió, està previst un descans de 30 minuts.  
La segona sessió s'iniciarà a les 18.30 hores i finalitzarà a les 20.30 hores, i estarà dedicada a la realització de la prova per a l'acreditació de la competència clau Comunicació en valencià, nivell 3, i de la prova per a l'acreditació de la competència clau Comunicació en llengua estrangera: anglés, nivell 3.  
L'alumnat que no estiga matriculat en totes les proves s'ha de presentar en tot cas a l'hora d'inici de la sessió corresponent a la prova en què estiga matriculat.  
Per a cada competència clau, la puntuació màxima en la prova és de 10 punts i la mínima de 0 punts, i cal aconseguir una puntuació mínima de 5 punts per a considerar-la superada, i això suposarà el resultat d'apte/apta i, per consegüent, la inclusió en el registre de competències clau.  
Quan alguna persona responsable de la supervisió de les proves observe un acte o conducta indeguts, prendrà les mesures oportunes que garantisquen la correcta realització de les proves i ho farà constar en una diligència acreditativa de l'incident, a l'efecte que la Comissió d'Avaluació resolga allò que siga procedent.  
  
L'ús per part de les persones participants de mitjans i materials auxiliars no autoritzats en el transcurs de la prova o la suplantació d'identitat seran sancionats amb la qualificació de no apte/no apta, sense perjudici de l'exigència de la responsabilitat que corresponga.  
  
Nové. Criteris d'avaluació  
El nivell d'exigència per a cada competència i nivell de qualificació es concreta en l'annex I de l'Ordre 16/2017, de 20 de juliol, anteriorment esmentada.  
  
Desé. Publicació de resultats  
Una vegada realitzades les proves, es farà pública en la pàgina web de LABORA la llista provisional, per a cada província, del resultat obtingut per les persones participants en cada una de les competències clau avaluades per a cada nivell de qualificació. Aquest resultat s'expressarà en termes d'apte/apta o no apte/no apta.  
En el cas que la qualificació siga d'apte/apta, s'afegirà el resultat numèric obtingut en les proves. També s'afegirà la puntuació mitjana dels dits resultats (arredonida a la centèsima més pròxima), sempre que es tinguen acreditades les quatre competències (encara que l'acreditació d'alguna d'elles s'haja obtingut amb anterioritat a aquesta convocatòria). Tot això, a l'efecte de reserva de les places de l'alumnat en els centres Labora Formació a què fa referència el resolc catorzé d'aquesta resolució.  
Les llistes provisionals s'ordenaran alfabèticament, segons els cognoms i el nom de les persones participants.  
Les persones participants poden interposar, davant la Comissió d'Avaluació, les al·legacions que consideren oportunes, en el termini de cinc dies hàbils a comptar des de l'endemà de la publicació de la llista provisional. Aquestes al·legacions es presentaran en qualsevol Espai LABORA o LABORA Formació del Servei Valencià d'Ocupació i Formació.  
Resoltes les al·legacions, es publicaran les llistes definitives.  
Les llistes definitives es presentaran en ordre decreixent de la puntuació mitjana a què s'al·ludeix en el paràgraf segon d'aquest resolc i indicaran a quines persones correspon la reserva de places en els cursos dels centres LABORA Formació del Servei Valencià d'Ocupació i Formació.  
Contra les llistes definitives es pot interposar un recurs d'alçada davant la Direcció General del Servei Valencià d'Ocupació i Formació, en el termini d'un mes, comptat a partir de l'endemà de la publicació de la corresponent llista definitiva, d'acord amb el que s'ha disposat en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que puga interposar-se qualsevol altre recurs dels previstos en la legislació vigent.  
La publicació de les llistes provisionals i definitives té els efectes de notificació a les persones interessades.  
  
Onzé. Custòdia i destrucció de la documentació  
Tota la documentació relativa a les proves s'ha de conservar, almenys, fins a sis mesos després de la realització de la prova. En els supòsits de revisió, les proves s'han de conservar fins que es resolga el procediment contenciós administratiu, si és el cas.  
  
Dotzé. Tractament de la informació  
Les dades personals que conté el formulari de sol·licitud poden ser objecte de tractament pel Servei Valencià d'Ocupació i Formació, fent ús de les funcions pròpies que té atribuïdes en l'àmbit de les seues competències, i poden dirigir-se les persones interessades a qualsevol òrgan d'aquest servei per a exercir els drets d'accés, rectificació, cancel·lació i oposició, segons disposa la Llei orgànica 3/2018, de protecció de dades personals i garantia dels drets digitals (BOE 294, 06.12.2018).  
  
Tretzé. Expedició dels certificats  
Després de la publicació de les llistes definitives, el Servei Valencià d'Ocupació i Formació expedirà d'ofici, per a les persones que hagen superat les proves d'avaluació de competències clau, un certificat de caràcter oficial, en la competència corresponent. En tot cas, les persones interessades poden consultar, des de la pàgina del web del Servei Valencià d'Ocupació i Formació (http://www.labora.gva.es/es/competencias-clave), les competències clau que tenen assentades en el Registre, i es pot obtindre, en format PDF, un certificat per cada una d'aquestes.  
  
  
Catorzé. Reserva de places als centres LABORA Formació del Servei Valencià d'Ocupació i Formació  
D'acord amb el que s'ha establit en l'article 9 de l'Ordre 16/2017, de la Conselleria d'Economia Sostenible, Sectors Productius, Comerç i Treball, que regula les proves d'avaluació de les competències clau, per a aquesta convocatòria, es reserva el 20 % de les places de l'alumnat corresponents als cursos de certificats de professionalitat de nivell 2 de qualificació i el 20 % de les corresponents als cursos de certificats de professionalitat de nivell 3 que estiga previst que comencen als centres Labora Formació del Servei Valencià d'Ocupació i Formació en el mateix exercici en què es realitzen les proves.  
  
La llista definitiva de resultats obtinguts en les proves indicarà quines persones corresponen al 20 % mencionat, que seran aquelles que, havent obtingut un resultat d'apte/apta en totes les proves de competències clau en les quals hagen participat en la present convocatòria, per al mateix nivell de qualificació, hagen aconseguit la major puntuació mitjana, sempre que tinguen acreditades les quatre competències.  
  
Les persones amb dret a reserva de plaça que estiguen en l'atur disposen de vint dies hàbils des de l'endemà de la publicació de la llista definitiva per a sol·licitar cita prèvia amb les persones que exerceixen les funcions d'orientació en el seu Espai LABORA, per a decidir quin curs dels programats és més concorde al seu itinerari d'inserció laboral.  
  
L'orientador o orientadora omplirà la sol·licitud de la persona amb dret a reserva de plaça, indicant-hi quines són les accions formatives de la seua elecció, per ordre de preferència, així com el centre LABORA Formació que les haja programades, a l'efecte de formalitzar la seua reserva.  
Les persones amb dret a reserva de plaça que estiguen treballant han de contactar, en el termini de vint dies hàbils des de l'endemà de la publicació de la llista definitiva, amb el Servei de Centres de Formació Professional per a l'Ocupació (servef\_dlqxheuvljyqewan@fgu.qu) per a decidir quin curs dels programats és compatible amb el seu horari laboral a l'efecte de formalitzar la seua reserva.  
  
Contra el present acte, que posa fi a la via administrativa, es pot interposar un recurs contenciós administratiu en el termini de dos mesos, comptats des de l'endemà de la seua publicació en el Diari Oficial de la Generalitat Valenciana, davant els jutjats de l'ordre contenciós administratiu, d'acord amb el que s'ha establit en els articles 8 i 46.1 de la Llei 28/1998, de 13 de juliol, reguladora de la jurisdicció contenciosa administrativa, o potestativament un recurs de reposició davant aquest mateix òrgan, en el termini d'un mes computat en els termes exposats, d'acord amb el que s'ha assenyalat en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que es puga interposar qualsevol altre recurs dels previstos en la legislació vigent.  
  
La present resolució produirà els seus efectes des de l'endemà de la seua publicació en el Diari Oficial de la Generalitat Valenciana.  
  
València, 26 de juliol de 2019.- El director general de LABORA Servei Valencià d'Ocupació i Formació: Enric Nomdedéu i Biosca.